Twee dood toe vliegtuig in tuin valDie Cessna 172 het neergestort in ’n erf in Albertynstraat, Vorna Valley, Midrand. Foto: Vliegtuig ER24/Jamaine Krige Twee mense is Maandag dood in ŉ vliegtuigongeluk in Midrand, Gauteng. Shawn Herbst, Netcare 911-woordvoerder, sê hulle is omstreeks 11:20 na Vorna Valley ontbied waar ŉ Cessna 172 in iemand se tuin neergestort het. Die vlieënier sowel as ŉ tuinier is op slag dood. Kabelo Ledwaba, woordvoerder van die Burgerlike Lugvaartowerheid (BLO), het vroegmiddag aan Maroela Media gesê hul beamptes is op die toneel om die ongeluk te ondersoek. “Ons wag nog op inligting, maar dit lyk asof twee mense gesterf het.” Die polisie is 11:30 na die toneel ontbied, het kapt. Kay Makhubela, Gautengse polisiewoordvoerder, by navraag aan Maroela Media gesê. “Ons kan nog nie die oorledenes se name bekend maak nie omdat hul naasbestaandes nog nie in kennis gestel is nie.” Albertynstraat is afgesper nadat ’n ligte vliegtuig in ’n erf neergestort het. Foto: @ER24EMS/Twitter Hy sê die vlieënier was alleen in die viersitplek-vliegtuig. Daar is geen skade aan die eiendom waar die vliegtuig neergestort het nie. In November 2015 het ŉ Cessna 172 ook in Midrand neergestort, enkele meter van ŉ huis in Glen Austin af. Die Grand Central-lughawe se aanloopban is net sowat 100 m daarvandaan. Die vlieënier is destyds beseer, maar het oorleef.